b"\n_START_ARTICLE_\nGeneraci\xc3\xb3 del 98\n_START_PARAGRAPH_\nLa Generaci\xc3\xb3 del 98 (en castell\xc3\xa0, Generaci\xc3\xb3n del 98) fou un grup de novel\xc2\xb7listes, poetes, assagistes i fil\xc3\xb2sofs actius a Espanya en el moment de la Guerra Hispano-estatunidenca (1898)._NEWLINE_Els escriptors i poetes d'aquesta generaci\xc3\xb3 mantingueren una forta unitat intel\xc2\xb7lectual, oposada a la Restauraci\xc3\xb3 borb\xc3\xb2nica, revividora de mites literaris espanyols, i trencadora amb els esquemes cl\xc3\xa0ssics dels g\xc3\xa8neres literaris. Varen recuperar mots perduts i sempre feien refer\xc3\xa8ncia a l'antic Regne de Castella, amb molts d'ells donant suport a idees regionalistes._NEWLINE_El concepte de Generaci\xc3\xb3 del 98 amb el pas del temps i arran de la seva consolidaci\xc3\xb3 com a categoria cr\xc3\xadtica, apareixer\xc3\xa0 com un concepte oposat a la idea de Modernisme (nascut tamb\xc3\xa9 a finals del s. XIX), i amb el que fins llavors havia coexistit, fins al punt d'establir difer\xc3\xa8ncies entre els dos moviments, i amb la separaci\xc3\xb3 d'escriptors. _NEWLINE_Tots dos s\xc3\xb3n moviments literaris que coincideixen en tenir una percepci\xc3\xb3 insatisfact\xc3\xb2ria del moment hist\xc3\xb2ric en el qual viuen. Per\xc3\xb2 mentre els modernistes cerquen l'evasi\xc3\xb3 de la realitat, els de la Generaci\xc3\xb3 del 98 tracten temes de l'actualitat espanyola. Tamb\xc3\xa9 trobam difer\xc3\xa8ncies pel que fa a la tem\xc3\xa0tica i a l'estil. El g\xc3\xa8nere literari m\xc3\xa9s utilitzat i important \xc3\xa9s la poesia."